Комисия класира предложените за продан частни горски имоти 
Специално назначена комисия в Северноцентралното държавно предприятие разгледа, оцени и класира заявленията за закупуване на частни горски територии, постъпили в предприятието. Срокът за това изтече на 20 септември. Общият брой подадени от собственици заявления е 147, като много от тях се отнасят за повече от един горски имот. 
Само 13 от предложените имоти не отговарят на изискванията според утвърдените от министъра правила. Основна причина за това е липсата на подписи от съсобственици на имотите. В един от случаите не е представено удостоверение за наследници, ценовото предложение за друг от имотите е невалидно, една от обявените гори се оказва собственост на юридическо лице, а предложена за изкупуване гора в землището на севлиевското село Столът е над допустимата площ от 5 хектара.
Общо 218 имота са допуснати и класирани от комисията, като 69 от предложените терени са получили максималния брой точки. Подробна информация и протокол от заседанието са публикувани на адрес https://www.scdp.bg/welcome. 
Предстои независими оценители да изготвят оценка на имотите, като сделките със собствениците ще бъдат финализирани в рамките на предвидените средства на СЦДП за 2016 г. за изкупуване на малки частни гори. 
[bookmark: _GoBack]Това е първата такава кампания, която е изцяло на доброволен принцип, като основна цел е придобиване от държавата на малки частни гори, основно граничещи с държавни масиви. Това цели комасация на терените и по-добро стопанисване на горите.
